Meer as 100 000 voornemende graad 1’s en graad 8’s al geplaas(Foto: Element5 Digital/Unsplash.com) Die Gautengse onderwysdepartement sê hy het reeds aanbiedinge vir plasings in skole aan 102 971 voornemende leerders gedoen. Hiervan is nagenoeg 14 919 aanbiedinge al aanvaar. “Dit is kommerwekkend dat ons oproepsentrum oorval word deur ouers wat hul aanmeldbesonderhede vergeet het. Sommige ouers bombardeer skole met versoeke om die plasings namens hulle te aanvaar. Hoewel die kapasiteit van die inbelsentrum verhoog is om ouers in dié tyd te help, word lyne besig gehou deur ouers wat hul besonderhede vergeet of verloor het,” het die departement Vrydag gesê. Die departement sê hy het vantevore al benadruk hoe belangrik dit is om dié besonderhede veilig te bewaar. Die aanlyn stelsel maak ook daarvoor voorsiening dat gebruikers wat hul gebruikersname of wagwoorde vergeet het, dit kan herwin. “Ouers wat nog nie aanbiedinge gekry het nie, word herinner dat dit nie aan alle ouers gelyktydig gestuur word nie. Die departement verwerk die aanbiedinge stelselmatig en in ooreenstemming met die volgorde van aansoeke soos uiteengesit in die toelatingsbepalings.” Ouers sonder internettoegang kan skole of die departement se distrikskantore besoek vir hulp. “Ons doen ŉ beroep op ouers om kalm te bly as hulle nog nie aanbiedinge vir plasing gekry het nie. Die proses sluit op 31 Oktober vanjaar. Ouers wat reeds aanbiedinge gekry het, moet dit binne sewe dae aanvaar. “Dit is ook belangrik om te onthou dat die kapasiteit van elke skool uiteindelik bepaal hoeveel aansoekers aanvaar word,” het die LUR vir onderwys in die provinsie, Panyaza Lesufi, gesê.